Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 509/11/4403	Nitra, 11.6.2015
EEČ : 2-32-114-2015

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
        pre prečin neodvedenia dane a poistného podľa § 277 odsek 1, odsek 2 písmeno b Trestného zákona, ktorého sa dopustil tým spôsobom, že 
	ako konateľ spoločnosti S - XXXXX s.r.o. so sídlom v Nitre, ktorá zamestnávala zamestnancov a bola platiteľom mzdy, povinným podľa zákona zraziť a odviesť za svojich zamestnancov poistné na verejné zdravotné poistenie, sociálne a starobné dôchodkové poistenie, zrazil zamestnancom svojej spoločnosti toto poistné z ich mzdy, ale ho neodviedol, hoci mal dostatok finančných prostriedkov, čím
        Sociálnej poisťovni, pobočka XXXXX, dlhoval za obdobie júl, august, október, december 2007, máj až december 2008, január až marec 2009 sumu vo výške 4.461,78.-€ na poistnom za zamestnancov,
        Dôvere, zdravotnej poisťovni XXXXX dlhoval za obdobie január až marec 2009 sumu vo výške 135,53.-€ na poistnom za zamestnancov,
         Všeobecnej zdravotnej poisťovni, pobočka XXXXX dlhoval za obdobie máj 2008 až marec 2009 sumu vo výške 741,51.-€ na poistnom za svojich zamestnancov,

lebo zanikla trestnosť činu.

Odôvodnenie:
     Uznesením vyšetrovateľa OR PZ v Nitre č. ORP-1193/OEK-NR-2011 z 19.8.2011 bolo podľa § 199 odsek 1 Trestného poriadku začaté trestné stíhanie a uznesením z 18.12.2013 bolo podľa § 206 odsek 1 Trestného poriadku vznesené obvinenie XXXXX za trestný čin neodvedenia dane a poistného podľa § 277 odsek 1, odsek 2 písm. b/ Trestného zákona, ktorého sa dopustil na tom skutkovom základe ako je uvedené vo výroku tohto uznesenia. Trestné stíhanie bolo ďalej vedené a skončené vyšetrovateľom KR PZ XXXXX pod č. KRP-34/2-VYS-NR-2014.

     Po ukončení prípravného konania  som preskúmala na vec sa vzťahujúci vyšetrovací spis a zistila som tento skutkový a právny stav.

     Na základe informácií poskytnutých Sociálnou poisťovňou, pobočka XXXXX, Všeobecnou zdravotnou poisťovňou, krajská pobočka XXXXX a Dôverou zdravotnou poisťovňou Bratislava, z ktorých vyplývalo, že spoločnosť XXXXX ako zamestnávateľský subjekt, povinný zraziť a odviesť za svojich zamestnancov poistné na verejné zdravotné poistenie, sociálne a starobné dôchodkové poistenie, si túto povinnosť neplní, začal vyšetrovateľ trestné stíhanie.

    Po začatí trestného stíhania boli ako splnomocnení zástupcovia jednotlivých poisťovní vypočutí dňa 3.11.2011 XXXXX (č.l. 47-49) za Všeobecnú zdravotnú poisťovňu, dňa 7.10.2011 XXXXX (č.l. 51-53), dňa 24.10.2011 XXXXX (č.l. 56-58) za Dôveru zdravotnú poisťovňu, pričom jednotliví zástupcovia predložili po začatí trestného stíhania výkazy nedoplatkov poistného a ostatné písomné podklady, dokumentujúce kedy sa podnikateľský subjekt prihlásil ako zamestnávateľ a ktorých zamestnancov, v akých obdobiach mal v jednotlivých poisťovniach prihlásených a aké poistné v inkriminovanom období mal poisťovniam zaplatiť. 

     Dňa 15.11.2013 vyšetrovateľ podľa § 142 odsek 1 Trestného poriadku pribral do trestného konania znalca z odboru ekonómia a manažment, odvetvie účtovníctvo a daňovníctvo, ktorý dňa 12.12.2013 podal znalecký posudok, zo záverov ktorého vyplývalo, že spoločnosť S-XXXXX s.r.o. v čase splatnosti povinného poistného mala dostatok finančných prostriedkov v inkriminovanom období na to, aby mohla povinné poistné odviesť do jednotlivých poisťovní.

     Pretože konateľom spoločnosti bol obvinený XXXXX vyšetrovateľ mu dňa 18.12.2013 vzniesol obvinenie. Obvinený XXXXX vypovedal dňa 9.4.2014 (č.l. 129-133) a uviedol, že je pravda, že neodvádzal povinné poistné za svojich zamestnancov, ale peniaze, ktoré spoločnosť zarobila, v prvom rade išli na výplaty zamestnancov, na úhradu nájomného, energií, aby prevádza mohla fungovať, na prevádzku auta a pohonné hmoty. V čase, keď nevytvárali zisk, nezostali peniaze na platenie odvodov do poisťovní a tým vznikli aj nedoplatky. Všetkým zamestnancov však boli riadne uhradené mzdy a so všetkými bol k 1.4.2009 aj skončený pracovný pomer.

      Po vznesení obvinenia XXXXX boli opätovne vypočutí zástupcovia jednotlivých poisťovní. 

      Dňa 22.5.2014 vypovedal splnomocnený zástupca Dôvery zdravotnej poisťovne XXXXX Vrábel (č.l. 271-274), ktorý uviedol, že za obdobie, ktoré je predmetom trestného stíhania, obvinený dlhuje ich poisťovni na odvodoch za zamestnancov 135,54.-€, na otázku právneho zástupcu obvineného, akým spôsobom môže obvinený tento dlh vyrovnať, uviedol, že je to možné vkladom priamo v pokladni poisťovne, pri uvedení špecifických symbolov a variabilného symbolu, ktoré nadiktoval, aby poisťovňa mohla platbu presne identifikovať. 

      Dňa 22.5.2014 vypovedala splnomocnená zástupkyňa Sociálnej  poisťovne, pobočka XXXXX, XXXXX (č.l. 279-282), ktorá uviedla, že za obdobie, ktoré je predmetom trestného stíhania, obvinený dlhuje ich poisťovni na odvodoch za zamestnancov 4.461,78.-€, na otázku právneho zástupcu obvineného, akým spôsobom môže obvinený tento dlh vyrovnať, uviedla, že je to možné vkladom priamo v pokladni poisťovne, alebo bankovým prevodom, pričom musí za každý mesiac urobiť samostatnú platbu konkrétnej sumy a obdobia, za ktoré je táto suma poukázaná ako zaplatenie poistného.

      Dňa 28.5.2014 vypovedala splnomocnená zástupkyňa Všeobecnej zdravotnej poisťovne, pobočka XXXXX, XXXXX (č.l. 284-287), ktorá uviedla, že za obdobie, ktoré je predmetom trestného stíhania, obvinený dlhuje ich poisťovni na odvodoch za zamestnancov 741,51.-€, na otázku právneho zástupcu obvineného, akým spôsobom môže obvinený tento dlh vyrovnať, uviedla, že je to možné vkladom priamo v pokladni poisťovne, pri uvedení IČO spoločnosti, konkrétnej sumy a obdobia, za ktoré je táto suma poukázaná ako zaplatenie poistného.

      Z písomných dôkazov je preukázané, že obvinený dňa 29.9.2014 v pokladni Všeobecnej zdravotnej poisťovne zaplatil v hotovosti 741,51.-€ (č.l.616), dňa 30.9.2014 zaplatil v pokladni Dôvery zdravotnej poisťovne Bratislava v hotovosti 134,54.-€ (č.l. 617). Ďalej sa vo vyšetrovacom spise nachádzajú príjmové pokladničné doklady, z ktorých je preukázané, že obvinený Sociálnej poisťovni XXXXX dňa 16.3.2015 zaplatil v hotovosti 162,07.-€, 264,72.-€ a 191,63.-€ (č.l.618, 619, 620), dňa 30.4.2015 zaplatil v hotovosti 363,74.-€, 336,25.-€, 353,15.-€, 299,14.-€, 298,98.-€, 275,91.-€, 266,88.-€, 245,24.-€, 264,06.-€, 267,11.-€, 314,90.-€, 308.-€ a 250.-€ (č.l. 621-634).

      Podľa § 86 odsek 1 písm. e/ Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

      Obvinený XXXXX bol stíhaný za trestný čin podľa § 277 odsek 1, odsek 2 písm. b/ Trestného zákona, dlh na poistnom zaplatil v dňa 29.4.2014, 30.9.2014 a 30.4.2015, vyšetrovanie bolo ukončené a obvinený sa mohol oboznámiť s výsledkami vyšetrovania dňa 21.5.2015, z čoho je zrejmé, že dlh na poistnom za stíhané obdobie zaplatil skôr, ako sa skončilo vyšetrovanie. 

      Keďže obvinený XXXXX dodatočne zaplatil dlh na poistnom, ktoré bol povinný ako zamestnávateľ odviesť za svojich zamestnancov do jednotlivých poisťovní, o tomto predložil doklady, využil ustanovenie § 86 odsek 1 písmeno e/ Trestného zákona o účinnej ľútosti a trestnosť činu zanikla.

       Preto som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Janka Pravdová
prokurátorka